กองบัญชาการตำรวจนครบาล เตือนรถจักรยานยนต์ วิ่งบนทางด่วนและช่องทางหลัก เสี่ยงเกิดอุบัติเหตุและผิดกฎจราจร
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล รับผิดชอบงานจราจร  เปิดเผยถึงกรณีมีผู้ขับขี่รถจักรยานยนต์บิ๊กไบค์ชนไม้กั้นเพื่อขึ้นทางด่วนจตุโชติ รวมถึงมีข้อมูลการร้องเรียนผ่านสายด่วนจราจร 1197 ว่ามีผู้ขับขี่รถจักรยานยนต์ใช้ช่องทางหลักบนถนนบรมราชนนีและถนนวิภาวดีรังสิต โดยยืนยันว่า การขับขี่รถจักรยานยนต์ขึ้นบนทางด่วน/ทางพิเศษหรือการขับขี่ในช่องทางหลักบนถนนบางสายที่แบ่งช่องทางจราจรไว้ ในลักษณะเป็นช่องทางหลักและช่องทางคู่ขนาน ซึ่งมีเครื่องหมายจราจรห้ามรถจักรยานยนต์เข้าทางหลัก มีความเสี่ยงต่อการเกิดอุบัติเหตุอย่างรุนแรง เนื่องจากเป็นเส้นทางที่กฎหมายกำหนดให้ใช้ความเร็วสูงในการขับรถและมีความผิดข้อหา ฝ่าฝืนระเบียบเกี่ยวกับการจราจรในทางพิเศษ พ.ศ.2555 ส่วนการขับขี่ในช่องทางหลักบนถนนบางสาย เช่น ถนนบรมราชนนี ถนนวิภาวดีรังสิต ถนนบางนา-ตราด ก็จะมีความผิดข้อหา ฝ่าฝืนเครื่องหมายจราจรห้ามรถจักรยานยนต์เข้าทางหลัก ตาม พ.ร.บ.จราจรทางบก พ.ศ.2522 จึงขอความร่วมมือและแจ้งเตือนผู้ขับขี่รถจักรยานยนต์ ให้ปฏิบัติตามกฎหมาย ไม่ขับขี่รถในช่องทางด่วน/ทางพิเศษ หรือช่องทางหลัก เพื่อความปลอดภัยของตัวเองและผู้ใช้ทางร่วม